Simor András

Hajléktalan Miatyánk

VERSEK

BUDAPEST

Z-füzetek/162

A sorozatot szerkeszti
SIMOR ANDRÁS

© Simor András, 2018

MAGÁNY

Az egyedüllét gyilkolni képes
Aggyal és szívvel egyszerre végez.

Letölthető:

[ PDF formátumban ]   [ EPUB formátumban ]

ÉVÁVAL

Pokol lett lakásom,
fojtogat a kéngőz.
Álmomban őt látom,
beszél, nevet és főz.

Jókedvűen néz szét.
„Uncsi volt a sírban!”
Nem fénykép, nem fénykép,
itt van, itt van, itt van!

Aludni jó, látom,
beszél, nevet énrám.
Pokol lett lakásom,
élek benne némán.

Álom, álom, álom.
Itt a tea, hörpints.
Még meddig csinálom?
Ő nincs, ő nincs, ő nincs.

                  …

Éva, Éva, hogy tehetted,
halt volna meg más helyetted.
Bárki, bárki, bárki, bárki!
Nem tudtál kicsinyég várni?

                  …

Fénykép ágyam mellett.
Mondják, elhunyt, elment.

ÖNARCKÉP

Vénember, vénember,
még felkel, még felkel.

Taxin jár, taxin jár,
versféléket firkál.

A tükörbe bámul.
Ki néz rá? Elámul.

BUDAPEST

Milyen szép ez a város
És éjjel még szebb még szebb
Kéklik a Duna csíkja
Ráragyognak a fények
Milyen szép ez a város
És éjjel még szebb még szebb

KÉRDÉSEK

Azt mondják: „Félre ború,
béke van, nem háború.”
Én meg azt kérdem: „Mi lesz,
meddig marad a Fidesz?”

                  …

Hol csörög a mobilom?
Télikabát zsebben?
Fogas kérdés ez, bizony.
Nyolcvan éves lettem?

ARANY UTÁNZAT

Hatvan éve lesz maholnap,
hogy elneveztek Simornak.
Strausz voltam, mikor lettem.
Ki ír verset énhelyettem?

                  …

Adjon Isten, ami nincs,
mert ami nincs, az a kincs.

OPTIMIZMUS

Ronda, borongós idő.
De egy új levél kinő.

IRIGYSÉG

Fúj a szél leng a fenyő
és egy toboz vele leng
Irigykedem jó neki
lengedezni odafent

Az ágon ül egy galamb
nézi nézi a tobozt
Én vagyok az a galamb
kedvem támad szállni most

„Madár” volt egykor nevem
Az iskola hova lett?
Lengedezni volna jó
lengedezni odafent

SIRATÓ, KÉT KÉRDÉSSEL

Egyszer nagyon fútt a szél.
Már nem él, Éva nem él.
Megyek, hova visz az út?
Átkozott szél hova fútt?

BESZÉLGETÉS

Nyomogatom mobilom.
„Halló, kivel beszélek?”
„Halló, kivel beszélek?”
Saját magammal, bizony.

SZONETT-KIÁLTÁS

Milyen szép volt,
milyen szép volt,
mikor meghalt,
mikor meghalt!

Hazug égbolt,
hazug égbolt,
hol a tegnap,
hol a tegnap?

Vén elefánt
ormányt lógat
párja nélkül.

Vár telefont,
ki hí holnap?
Botlik, szédül.

JÖVENDŐ

Valami baj lesz? Semmiség!
Égbolt eltűnik, Nap kiég.
A Végtelenben másik Ég,
egy új Nap, mint a régi, ég.

TISZTELETADÁS

A csepeli Szürkevasöntődét
apám
Strausz Ernő
építtette föl

Büszkébb volt rá
mint bőrös kora
üzleti sikereire

Áll-e még?

Mielőtt
innét elmegyek
meg kellene néznem

Tisztelegni
Strausz Ernő előtt

FARKASOK ÜZENETE PETŐFIRE EMLÉKEZVE

Ha kell odaveszünk
de kutyák nem leszünk

KÉRDÉS 1

Mi van hátra, mi van hátra,
dedikáljak odaátra?

KÉTSOROS 1

Orbán a hatalom bolondja,
ami van, széthull darabokra.

HELYZETRAJZ

Szédülök
Leülök
Rémülök
Vénülök

2017. április 9.

„Ne írd alá, János!”
Aláírta, hitvány.
Olyan, mint gazdája,
hűséges tanítvány.

(Petőfi közbeszól)

Mit érnek a szitkok?
Akasszuk föl Viktort!

LEVÉL TABÁKNAK

Csicsereg első Jutkád,
azt mondja, szökdécsel.
Nyár jön, nem hordok kucsmát,
alszom nappal, éjjel.

Most nagyon jó alunni,
Éva szava, loptam.
Lehet verset is unni,
hol bújik, a Holdban?

Jó volna odamenni,
nézni, a Mars hol van?

                  …

Uncsi ott nagyon?
Elér „hogy vagy”-om?

NÉGYSOROS 1

Újra, újra kérdezem,
van mit inni, enni,
nappalom is éjjelem?
Kínába kell menni.

MIKOR?

Meddig bírják falvak tétlen, étlen,
Békés megye mikor lesz békétlen?

DÉLELŐTT

Nyuszi ül a fűben
fűben szundikálva
híveket harangszó
hí buzgó imára

Mennék de nincs Isten
Jahve a pokolban
mindenki ott hal meg
ahol van ahol van

De meghalni nem jó
élni kéne inkább
Szofi szól vagy Barnus
Lökjük meg a hintát

JAJ-VERS

Csenyétén se víz, se orvos,
a boltokban drágaság.
Kétszáznegyvenhárom gyermek,
jaj, Csenyéte, árva ág.

ŐSI RIGMUS

Tűzisten, Tűzisten,
üss le, üss le, üss le,
Viktor Király itten
vettessék a tűzbe!

MONDÓKA

Holnapután kiskedden
borjúnyúzó pénteken
kiderül mivé lettem
mi történik énvelem

VISSZATEKINTŐ

Megnéztem hatszor a táskám,
benne van-e minden.
Most hasonlókat csinálok,
csak kamaszkor nincsen.

Vagy a vénkor is kamaszkor?
Segíts, Uramisten!

A NAPRÓL

Bújik a Nap, mint én.
Egyedül van szintén?
A versköltő károg.
Várok, várok, várok.

Kire, mire, meddig?
A Nincsre semeddig?
Hallgat a Nap, hisz vén.
Egyedül van, mint én.

AZ I BETŰ JELENTŐSÉGE

Gazság
i-
gazság.

VITA J. A.-VAL

Cigány vagy! Ez nem szitokszó.
Lloran, lloran los gitanos.
Spanyol, magyar egybehangzó:
Sírnak, sírnak a cigányok.

HAJNALI 3-KOR

Anyámra gondolok most
Fénykép nincs róla
Arca sincs
A mama szót nem mondtam ki soha

Aludni kéne
aludni
csak aludni

KÉTSOROS 2

Nálad jobb kályha nincs,
áldott Nap, melegíts!

ÜZENET

Csontbőr kisfiú ez a múlt
Nyolcvan éves maholnap
Mikor Buda felszabadult
örült az oroszoknak

Most éjjel álmából riad
Meddig jön rosszra rosszabb?
Üdvözli a májusi Nap
A csillagok ragyognak

Petőfi Ady vele van
Attila jő előttük
A vén Duna jege rian
Lesz Holnapután Győzünk

a fölkelő Nap megjelen
Ne rémüldözzön Földünk!
Semmi lesz a mai jelen
ezeknek nincs jövőjük

Ébred a csontbőr kisfiú
Kubára gondol ismét
Mily forró a szél ami fú
Odáig szöknék innét

Ott Yolandát köszönteném
tíz daiquirit is innék
Nem veszik el enyém enyém
A harcnak vége nincs még

ESTI VERS

Sanval, concor,
szépen horkolj.

ÚJ ALTATÓ

Lehunyja kék szemét az ég,
alszik a csoki, a kocsi,
a játékból mára elég.
alszik Barnus, alszik Szofi.

Lábára lehajtja fejét,
darázsféle, nem is tudom,
csecsszopó se kéri tejét,
aludj el Szofim, Barnusom.

A villamos is aluszik,
szememet már-már lehunyom,
nem csönget nagyot, se picit,
aludj el Szofim, Barnusom.

Alszik a széken a kabát,
a labda se mondja: „hoci!”,
vele szendereg a lapát,
ő se rimánkodik: „bocsi!”

Szundít a labda meg a síp,
aludni készül már a rím,
ne hívd anyucit, apucit,
csitt, Barnusom, és csitt, Szofim.

A távolságot, mint üveg-
golyót, megkapod, Barnusom.
nem rí Szofi, alszik, nevet,
szememet én is becsukom.

Tűzoltó leszel s katona,
szuszog, szuszogj, már aluszom.
Nagylány lesz hamar Szofika,
egyedül utazik buszon.

ÁPRILIS, KÉT JELZŐVEL

Mi ez, hát mi is?
Bolond április.
Vagy inkább dilis,
dilis április?

KÉRDÉS 2

Május elseje,
munka ünnepe.
Mi ityeg-fityeg,
dolgozni minek?

NYÁR

J. A. volt hajdan hittanod.
Ördögszekéren jár a szél –
csattan a menny, mi villan ott?
Most nincs az égen kaszaél.

VÁGYAKOZÓ

Husáng kellene ide,
csapni Orbán fejibe!

DÉLUTÁNI UJJONGÁS

Hagyjunk félbe csapot-papot,
nem fedi felhő a Napot.

                  …

Nevetésed melegít,
neves, nevess rám, Edit!

HOL?

Hangyák élnek velem.
Helyemet hol lelem?

NEMZETI KONZULTÁCIÓ

Ki fogja a kormányt?
Állítsuk meg Orbánt!

EMLÉKEK

Cserépkályha, régi osztály.
áll még a tegnapi ház?
Nem oszt és nem is szoroz már.
Költő kinek magyaráz?

PANASZDAL

Ormányt lógat, aki vén.
Szárazföldön nincs szirén?

BOLOND IDŐ

Hol meleg van, hol hideg,
bolond idő járja.
Csak téblábol, akinek
odalett a párja.

Él a bolond, de minek?
Holnapjait várja?
Hol meleg van, hol hideg,
bolond idő járja.

Ballábában egy ideg
emlékezik fájva.
Jön-megy, vagy inkább biceg?
Odalett a párja.

HOL A HAZA,

              Angliában?
Fiatalokban hiány van.

KÉRELEM

Felhők mögül kibúvó Nap,
melegíts a kint alvónak,
kinek hajléka a Nincsen
sugarad rajta segítsen.

UZSONNA, BRIDZS-EMLÉKKEL

Ablakon át süt a Nap.
Szél se fú így. Napozom,
Könyvemet se lapozom,
és fejemen sincs kalap.

Bridzselünk. Kié e lap?
Királyukat elfogom.
Hangya mászik karomon.
Ablakon át süt a Nap.

A szájam brióst harap.
Ez ma az uzsonna. Jó.
Úszik egy felhő-hajó.
Ablakon át süt a Nap.

VACSORA

Jön a macska, szimatol,
farkasszemet néz velem.
Azt enné, mit én eszem.
„Ez nekem ki mit pakol?!” –
miákolja mérgesen.
Negri, Kabó szimatol,
azt ennék, mit én eszem.

ESTI IMA

Vidd szélvihar
Vonát, Orbánt
messzire,
eltűntüket
ne sirassa
senki se!

ÁMEN

(és egy átok)

Bitang, ki e földön
úrrá akar lenni,
mielőtt megdöglöm,
dögöljetek meg ti!

HÁROM SOR

Rút nappalom, éjjelem,
az ő arca nincs velem.
Fényképét nézegetem.

KILENC RÍM

Reggel konyak,
este konyak,
ettől vagyunk
mozgékonyak.
Hallod, Tobak,
igyunk, Tobak,
dobog a szív,
fő a kobak.

Csodálkozzunk,
szóljunk: nocsak!
Vagy nyihogjunk.
mint a lovak.
Együnk, igyunk,
dagadj, pocak!

KÉRDÉS, FELELET, KÉRDÉS

Hogy vagy?
Megvagyok.
Holnap
meghalok?

PREGUNTA, RESPUESTA, PREGUNTA

¿Cómo estás?
Bastante bien.
¿Mañana
me moriré?

MACSKÁS ÉJ

Ki van itt
hajnalig:
Ébredezz!
Negri ez.

JÁTSZÓTÉR

Ez a kommunizmus
közös minden játék
mit tudsz mit tudsz mit tudsz
ajándék ajándék
Hová hová indulsz
hány ilyen nap vár még?

Égbolton naphimnusz
nincs sehol se árnyék

EGY VAGY KÉT E

FELSÉG
FELESÉG

SÍRVERS

Horger Antal úr nevét
verssor őrzi meg,
hajdani harcos hevét.
De minek, minek?

AKASZTOTT EMBER MONDJA

Micsoda szégyen! Micsoda szégyen!
Lógni kötélen, lógni kötélen!

ÖTSOROS

Hová lett Marton Feri,
miféle eső veri?
Mikor halt meg Gál Teri?
Három betű: e, r. i,
befejezni ki meri?

MANAPSÁG

Kit veret Döbrögi?
E kérdés ördögi.
Hungary rút pokol.
Onnét, ki tud, lohol.

KARCOLAT

Nem látom arcodat.
Még vívom harcomat.
Ez nem vers. Karcolat.

MEDDIG

            lesz így vajon?
Ki kormányoz minket?
Egy bazári majom?

MACSKAÍTÉLET

Ez mindig ránk rikácsol,
de sohasem miákol!
(Negri, Kabó viháncol.)

EGY FÉNYKÉPRŐL

Dobos Andor Szántó Judit
Fénykép fénykép fénykép
Bennük ott van kit nem látok
Elvesztettem végképp

Mit csináljon ki itt maradt
Azt gondolja: „él még”

MOHÓN ESZEM:

            Cigányút
Aki fal ész nélkül,
hogyan végzi, hová jut?
Krákog, köhög, szédül.

KÉRDÉS 3

Szól a harang: bing-bang.
Kezemben a hírlap.
Vajon milyen hírt ad?
Mit rikolt a rikkancs?
Felhős az ég, nincs Nap.
Szól a harang: bing-bang.

EMLÉK

Az élet kész muri.
Felhí Tímár Gyuri.

Él-e még, verset ír
vajon Simon Emil?

Hatvannégy éve volt,
hogy vitatkoztam ott.

Sosem voltam ravasz.
Hol van az a kamasz?

Vagy elfújta a szél?
Az emlék visszatér.

ANYÁK NAPJA

Buchwald Margit hol van?
Őt látom a Holdban.

ÁTOK

Ehhez, uram, mit szól,
forduljon föl Viktor.

Hogy melyik? Az Orbán,
nőjön szemölcs orrán.

ARANY MONDJA

Hasadnak rendületlenül
Légy híve, ó, magyar!
Mi hiányzik neked, na mi?
Egy vaddisznó agyar.

ALFRÉD KÉRDEZI VICSOROGVA

Ami nincs, az kísért engem,
Amit izzó velőm gondol.
Mivé lettem, mivé lettem,
ki szól téveteg sorokból?

UGYANARRÓL

Itt a jegyzetfüzeted.
Naponta azt üzened,
odaát várok terád,
elkészítem a teád.

HÉTKÖZNAP

Vegyünk krumplit, lisztet.
Szemöldököm viszket.
„Hogy van?” – kérdik. „Élek”
Irgalmat nem kérek.

UNATKOZÓ REGÉNYHŐSÖK

„Sin esperanza” –
szól Sancho Panza.
„Milyen kaland vár itt?”
Don Quijote ásít.

Don Quijote Sancho
Üres most a kancsó
Vizet iszom nem bort
Jobbik részem megholt

(utóirat)
Unalmas a részvét!
Megholt? Netán él még.

EGY NAGYMAMA-VERS

Kicsim, ne légy gagyi!
Lecsöpög a fagyi!
Mérges lesz a nagyi.

TÖPRENGŐ

Mi lesz?
Fidesz?
Holtig
Jobbik?

SE VERS

Se anya, se feleség,
a bajokból már elég.
A szív meddig bírja még?
Vagy megunja, és elég.

MIT IGYAK

            teát, vizet?
Peti arca a tied.

ÁLOM

Itt a szobában látom
fekszik fekszik az ágyon
beszél azután felkel
milyen gyönyörű reggel

FURCSA SZONETT

Kuraka vagy kacika kéne,
mert másképp elpusztul e nép.
Garcilaso festette kép
kiált ma e földről az égre.

Látni, hogy mi van, annak vége,
szívünk is érzi, hogy elég,
nem tűrhetjük ezt semmiképp,
mert végez velünk Halál néne.

Ide még hat sort fogok írni,
ez ma a dolgom, semmi más,
szavaim erejében bízni,

a fegyverem ez, nem vitás.
Páros rím jön, be kell fejezni.
Próbáljuk meg, tanácsom ennyi.

ÖT KÉRDÉS

Pirkad már? Várt nap?
Érzem végem?
Álmomban látlak?
Ébren még nem?

TÖPRENGŐ

Irka-firka
vers ez? Nem vers,
költő írta?
Ez vers nem lesz,
irka-firka.

BORONGÓ

Havat látok Nap helyett,
nyáridőben is telet.
Nem érzem a meleget,
odaát lennék veled.

JÁTÉK

Költő, aki ilyet kiagyal?
Kit betegség dönt le, kit agyar.
Elnémulva hever, aki holt.
Az is hulla, aki Zrínyi volt.

Amit írtál, mondd, miféle vers,
csak egy játék, nem túl érdekes.
Mondandója sincsen, mit akar?
Költő, aki ilyet kiagyal?

VERSIKE

Nincs telefon odaát?
Innét a szem hova lát?
Megszólal egy hallali,
és hangodat hallani?

Befogom a fülemet,
érkezzék az üzenet.
Innét a szem hova lát?
Mit csinálsz most odaát?

HELYZETJELENTÉS

Púzok naponta hétszer.
Nem megyek innét még el.

HANGYAHÓHÉR

Mennyi hangya, mennyi!
Futkosnak, bolondok.
Hóhérrá kell lenni?
Ma sütőport szórok.

Halott hangya, mennyi!
Hangyahóhér lettem.
Mai napom ennyi.
Mit kellett, megtettem.

ESTI KONCERT

Toboz-
koboz
a fenyőn.

Mókus
zenész
zengeti.

Okos
koboz
danolász.

Mókus
zenész
zengeti.

Zene,
zene
a fenyőn,

én, a
botfül,
hallgatom,

koncert,
koncert,
szép nagyon!

Honfi ima

Én egész népemet fogom
nem középiskolás fokon
taní-
tani!

Segíts Jézus, nazarénus,
Szűz Mária, te se légy bús,
imád
virág

legyen, ami kinyílni kész,
Segíts, Attila, és Vitéz
te is
segíts,

Csokonai Vitéz Mihály,
meg ő, Vörösmarty Mihály,
nicsak,
ki csak

létezik még, Petőfi is,
Arany, ki sohase hamis,
aki
taní-

tani akar, és dalra kész,
legyen költő, legyen zenész,
ide,
ide,

egy dalt rivall, rivall, rivall,
Weöres Sándor Radnótival
nekünk,
velünk,

hogy feléledjen ez a nép,
és kiáltsa: elég, elég!
Igen,
igen!

ÁPRILISI ÉNEK

Húsvétkor
galamb turbékol.

Veréb szól
éjfélkor.

Rigó zeng,
víg koncert.

Részt vállalj,
hí a madárdal.

BIZAKODÓ

Kin segít a fél hit?
Mennyi Tiborc él itt

A félelmet űzd el
Merj játszani tűzzel

Egész hit és tett kell
Eljön még a reggel

KÉSŐ

Álmomban kit látok?
Ismeretlen, szép nő
vigyáz rám, hogy éljek.
Fölébredek. Késő.

SZOLIDARITÁS

A guayaberám hol van?
Congrit szeretnék enni.
Osztozni jóban, rosszban.
Kubába kéne menni.

ÉS SPANYOLUL

¿Dónde está mi guayabera?
Comer congri con huevo.
¿Cómo es hoy lo que era?
Ir a Cuba de nuevo.

MÉLABÚS VERSEZET

Erős szél fú, lomb remeg.
Kint hideg van, bent meleg.
Julival beszélgetek:
„Mit csinál most a gyerek?”

„Hát a gyerek kint szalad,
odakint a fák alatt,
vagy bámul egy bogarat.”
„Ki ahogy vet, úgy arat”

– mondom neki viccesen,
mert fejemben vicc terem.
Kinézek az üvegen,
remeg a lomb sebesen.

Ez itt miféle csevej,
vacsorázzunk, hol a tej,
magamat korholom: „Ej,
megint túl sokat eszel!”

Ezzel a vers véget ér,
nem jár érte úgyse bér.
A lakásban nincs egér,
a két macska enni kér.

Macskáimat etetem,
ők élnek most énvelem.
Éldegélem életem,
csak kicsinyég szeretem.

NYOLC SOR

„Hol van Éva ?” – kérdezem.
Fönt repül az éteren.
Azóta ki él velem?
Kié lett az életem?

Kié lett az életem?,
magamban ismételem.
Az „a” után „b” legyen.
„Hol van Éva?” – kérdezem.

(még egy strófa)

A szerelem, mint vakondok,
föld alá bújt, nincs velem.
Zörögnek hervadt falombok,
tengődöm, mint nincstelen.

ÖRÖK KÉRDÉS

Dobos Éva hol van?
Őt látom a Holdban.
Ki eleven holtan,
leszek-e, vagy voltam?

KÉTSOROS 2

Buchwald Margit hol van?
Se Napom, se Holdam!

ALVÁS ELŐTT

Ha a sanvalt beveszem,
verset írok rögtön.
Botladozom ügyesen,
aztán sanval-köd jön.
Aludni jó volna már.
Időm ébren töltöm?
Nézz a tükörbe, szamár!
Nyelvem is kiöltöm.

JÖVENDŐ 2

Majd kilencven évesen
szerelmet is vallok.
Kinek, kinek – kérdezem.
Nem látok, nem hallok.

ODAÁT, IDEÁT

Nincs telefon odaát.
Ideát magány van.
Aki itt van, hova lát?
Min töpreng magában?

Aki itt van, hova lát?
Min töpreng magában?
Nincs telefon odaát.
Ideát magány van.

TÖPRENGŐ

Hány nap még?
Hány hónap?
A rosszra
jön rosszabb?

Ami volt,
elég volt,
undorít
a régvolt.

A jelen
még inkább,
mentenéd
az irhád?

Ne habozz,
szórj szitkot,
vesszetek
ti piszkok!

Nevüket
ne írd le,
mondj Nincset
a Nincsre!

NÉGY RÍM, A HELYZETRŐL

Gyilkolásznak kézen-közön.
Háborgok vagy megütközöm?
A virágokat öntözöm.
Mi készülődik, vízözön?

CSÜTÖRTÖKI SÓHAJ

Holnap ki lesz velem itt?
Megölelnélek, Edit.
Téged látni melegít.

NYOLCVANADIK SZÜLETÉSNAPOM ELŐTT

Borotva hajat lenyír.
A vénkorra nincsen ír.
Bólogat jegenye, nyír.
Él, ki ölelni se bír?

IMA-MONDÓKA

Esik az eső, süt a Nap,
Paprikajancsi mosogat,
hát az öreg mit csinál,
hasra fekszik, úgy pipál.

Aki pipál, jópipa,
nem is megy ő dutyiba,
hiszen lakhelye az ég,
rég, csakhogy nem unja még.

Én Jahvének nevezem,
vagy Allah volna nekem?
Inkább legyen jópipa,
így került e strufliba.

MAGAMRÓL

Agyamban apró koboldok,
mit motyogtok, mit motyogtok?
Ági helyett Petit mondok,
így beszélnek a bolondok?
Víg koboldok, táncot roptok,
és énrajtam somolyogtok.

                  …

Évát is mondok olykor,
ő kéne, nem a concor.
Ahová ment, odahív.
Indulni készül a szív.

ESTI RÍMEK

Macskaalom,
tisztogatom.
Múlik napom.
Lesz hajnalom?

HA ITT LENNÉL

Fénykép lettél? Várlak.
Ne légy álom, itt légy!
Ördögben, Jahvében,
ha itt lennél, hinnék!

Akad szép nő, mennyi,
de ki szép, nem is szép.
Fénykép lettél? Várlak.
Ne légy álom, itt légy!
Táncolni is tudnék,
pálinkát is innék.
Ördögben, Jahvében,
ha itt lennél, hinnék!

DÉLUTÁN

Darázs dönög
az ablakon
kopog zörög
ezt hallgatom

Nap süt vidor
a délután
borús Simor
morog bután

Hisz párja nincs
hát mire vár
zördül kilincs
mászik bogár

Ezt hallgatom
kopog zörög
az ablakon
darázs dönög

ÉVA, ÁLOMBAN

Milyen ott a csalit?
Vágsz képet, fancsalit?
Hí a semmi lova:
hova, hova, hova?

REGGEL

„Ki az?” – kérdezem.
Magammal beszélek
minden reggelen.

SZÜLETÉSNAP ELŐTTI REZIGNÁLT ÉNEK

Repülő az égen?
Jaj, kedvem lekonyult.
Nem utazom régen.
Nekem bealkonyult.

Vége van a napnak.
Hí az ágy, hí az ágy.
Macskák enni kapnak.
Hol a vágy, hol a vágy?

Aludni kell éjjel,
bólint életkorom.
Nem játszom a kéjjel,
betakar a korom.

Leszek nyolcvan holnap,
elég sok, sok bizony.
Jó pálinka, hol vagy?
Én már tejet iszom.

RESPONDE TÚ

Mi ez, ha nem
új szerelem?
Ezt kérdezem,
felelj nekem.

Nevess velem,
mi ez, ha nem
új szerelem?
Felelj nekem.

Vénség, ború,
rút háború.
Responde tú,
responde tú!

            …

Ha elhagy a szerelem,
nem vagy többé eleven.
Őrizgetem életem,
de senki sincs énvelem.

2017. július 5.

Születésnap egyedül.
Csak a magány hegedül?

A MORFONDÍROZÓ

                  Mikor ezt a verset írtam,
                  Szerdahelyi még élt.

Szerdahelyi
odaát van,
morfondíroz
egymagában?

Hazugság ez,
hiszen itt van,
ő nem fekszik
rusnya sírban!

Milyen vers ez,
siratódal?
Élővel szólj,
ne halottal!

Szerdahelyi
él sokáig,
aki beteg,
az egy másik.

Ő rám förmed,
élek, élek,
halni másba
jár a lélek.
Előttem áll,
látom, látom,
nem kószál a
másvilágon.

ÚTI ÉLMÉNY

Nem segít a szó.
Forró nyárban fázom.
Náci lobogó
egy vidéki házon.

ÖTSOROS 2

Ki tudja, meddig élek?
Egyedül vagyok, félek.
Macskáimmal beszélek.
Miákol bent a lélek.
Örömet nem remélek,
de ürömöt se kérek.

TÓTH ÁRPÁDRA EMLÉKEZVE

Magam vagyok, nagyon,
Kicsordul a könnyem, hagyom…
Időm ütöm agyon.
Idő, mit se érő vagyon.
Hegy kéne: a Bakony,
benne egy szép vadon.
Magam vagyok, nagyon.
Most ezt mondogatom.

A NÉZELŐDŐ

Fiatal nő álldogál
az erkélyen, szemközt.
Ki e szép nő, a Halál,
aki értem eljött?
Nézegetem, mit tegyek,
vágyam ennyi, nem több.
Elhullunk, mint a legyek.
Nézegetem, ez flört?

ÉJI ESŐ

Ki locsol kint, Jahve?
Elég volt, elég volt!
Vidd hát innét irhád,
nem tiéd az égbolt.

JAHVE FELEL

Szemtelen vagy, eretnek,
de én azért szeretlek.

JAJ

Nem vigasz a rím.
Tabák, Katalin,
jaj, halottaim!

MONDOK VALAMIT

Te amo mucho, Edit.
Itt tartanálak, csak itt.
Edit, jövő péntekig.
Másokhoz sietsz, pedig
itt tartanálak, Edit.
Indulsz, mondok valamit,
te amo, mondom megint,
te amo mucho, Edit.

VÉDEKEZVE

Fényképed nézegetem,
mindig csak védekezem:
Hol van a szép szerelem?

Hajnal jön, nem költ remény.
Ez miféle költemény,
új erőt nem tölt belém.

RIGMUS PÉNTEKEN

Buta bika
tétlenkedik.
Jaj, Marika!

Esteledik.
Esteledik.
Jaj, Marika!
Tétlenkedik
buta bika.

HOL VAN?

Lemegy a Nap nyugaton.
Fölkel a Nap keleten.
Hol van az én Nyugatom?
Hol van az én Keletem?

Hol van, hol van, kérdezem.
Magamat nem nyugtatom.
Hol van az én Keletem?
Hol van az én Nyugatom?

ISZONY

Orbán, Vona
egy dalt vona.
Ezt hallgatom,
bizony iszony.

ZIVATAR

Dörög, dörög,
itt a vihar,
szárnyaival
mint egy örök

madár, repül,
ablakra pök,
nézem, ülök
bent egyedül;

ő odakint,
én idebent,
mint idegent
nézem, amint

elszáll, elül,
pajkos kölyök,
már nem dörög,
lecsendesül.

VALLOMÁS

Ezt gondolom mindig:
Szigliget, Szigliget,
Éva nincs itt, nincs itt.
Ismétlem, ismétlem,
ismétlem a sírig.

A fák törzsén moha.
Nem látod már soha.

MÉRGES MONDÓKA

Csigabiga gyere ki,
ég a házad odaki,
meggyújtotta valaki,
hívjuk így: sehonnai.
Tűz szánkózzon torkán,
neve pedig: ……

BÁNKÓDÓ

Mit olvasok? Sándor Kálmánt.
Sír Simor, a vén szamár.
Hol van Tabák, beszélgessünk.
Varjú se károgja: Kár!

Hol van Györe, hol Ladányi?
Lassú ma a délután.
De sietni miért kéne?
Csak üldögélek bután.

Vége lesz a mai napnak,
Varjú se károgja: Kár!
Hol leszek én öt év múlva?
Odaát, hol Éva vár?

Fejezzük be ezt a verset.
Vacsorázzunk azután.
Széthasad az ember lelke.
Bomlik, akár az urán.

HATSOROS

Még hány évet élek én,
verset író vén legény?
Eltűntetek, szép idők!
Két macskája nézi őt.
Új struflinak nekifog.
Ez legyen az epilóg.

A NINCS SZONETTJE

A nincs beszél hozzám, a létező,
álomban, ébren hallom szavait.
A hátam mögé áll: ez ő, ez ő,
és újra hallom: itt van, itt van, itt.

Keresek a lakásban valakit,
elment, de tudom, egyszer vissza jő.
A hátam mögé áll: ez ő, ez ő,
és újra hallom: itt van, itt van, itt,

Ez is szonett, itt már a tercina.
A hajnali és esteli ima.
Hiszen beszél, beszél, beszél, beszél.

Hol vagyok, idebent vagy odakint?
Ez a ma netán tegnap lett megint?
Levél mozog, Nap süt és fú a szél.

ÁLOM 1

Ha látnám hajad, a szürkét,
ágyban tovább nem feküdnék.
Hold fénylik fent, vagy Nap süt még?
Tegnapi tűztől hevülnék.

EGY RÉGI VERS

Mindent elvenni nem tudnak,
kik a hazát veszik el.
Ezt üzenem O. V. úrnak.
Nem alkuszom senkivel.

ELÉGIA

Az Oktogon, az Oktogon,
ma ott szálltam le Ágival.
A tegnapom, a tegnapom
most rám rivall, most rám rivall.

A gombcsapat, a gombcsapat,
a toronymagas kapusom,
valamikor mind elmaradt,
időm kapuját becsukom.

Üres lett, mint a múlt idő,
ki nézi, én? egy idegen?
Holnapután talán kinő,
mondja egy fájó idegem.

BÚS DALOCSKA

Fú a szél
hova fú
didereg
a falú

Város is
didereg
félik a
hideget

Nap se süt
jő az est
szomorú
Budapest

LEVÉL ODAÁTRA

Teutánad megyek,
időmet kivárom.
Aki nincs itt, azzal
egyre csak vitázom.
De kinevetsz, mert mi
ott van, az itt álom.
Álmodni vagy élni?
Mit bánom, mit bánom!
Még írom a verset.
Nem írom, csinálom.
Vétek, ritmust vétek.
Nélküled hibázom!
Nincs fű és nincs virág,
mindenütt szikár gyom.
Meghallod, meghallod
hajnali sirámom?

NYOLCSOROS

Macska hortyog,
hever, boldog.
Én somolygok
úgy simormód.
Holnap morgok,
máris morgok.
Hát ki boldog?
Macska hortyog.

ÁLOM, TABÁKKAL

„Délután felmegyek.”
De nem jön fel. Meghalt.
Mégis várom. Várom.
Ennyi történt tegnap.

ESTE TÍZKOR

Aludnék, de a csend
félelmesen beszél.
Odakint fú a szél.
Hallgatom idebent.

Mi készül? Sejteni?
A reggel messze még.
Utcai lámpa ég.
Ki tud segíteni?

Most egyedül vagyok.
Odakint fú a szél.
Félelmesen beszél.
Holnap jegek, fagyok.

Hiába, este ez.
A lámpa nem segít.
Kérdezem, mi ez itt?
Verssor, te sem felelsz!

Fú a szél, fú a szél.
Odakint, idebent.
Aludnék, de a csend
félelmesen beszél.

KÉTSZAVAS SOROK

Mit mondok, mit mondok?
Vakondok, vakondok.
Beszélek, beszélek,
Még élek. Még élek.

KÉRDÉSEK EGY RÉGI VERSRE

Az a jó a hidegben,
hogy ő kint van, mi meg benn.
Miket írtam, mit mertem?
Kutam vizét kimertem?

VÉGVERS

Naponta veled álmodom,
itt vagy, mint sor végén a rím,
kiigazítod szavaim,
elrendezed a vánkosom.

Látom arcod, látom kezed,
a szobában teszel-veszel,
szalámis kenyeret eszel.
Aztán egyedül ébredek.

Hajnali öt. Még alhatom.
Ne menj el, maradj itt velem.
Hol vagy? Naponta kérdezem.
Ruháimat nem vasalom.

Vasalatlanul élek én.
Nézem, üres a másik ágy.
Mit ér nélküled a világ?
Meddig gyötrődik, aki vén?

Orrom fújom, pisilni kell.
Rendezgetem a macskaszart.
Felnagyítok sok csacska bajt.
És nem beszélek senkivel.

ÜZENET 2

Ha elpusztul a Föld,
és ha kihűl a Nap,
új Nap gyúl odafönt,
a Mindenség szabad.

Mert Alfréd tévedett,
Szilveszter lesz az úr.
Lesznek másutt egek.
A végtelen tanul.

És feláll, ránk kiált
új homo sapiens.
Romokon új világ
utánunk élni kezd.

Élek, nem élek én?
Hangya sors mit se ér.
A naprendszer enyém.
Szabadon szól a szél.

Szilvesztert hallgatom.
Vesszen Viktor király!
Kell-e mást mondanom?
Repül szabad sirály.

Igen, élni fogunk,
jön Petőfi, Ady.
Csikordul a fogunk,
versüket hallani.

Lejár a rossz lemez,
elpusztul, ami volt.
Mert Hungary nem ez.
Dühös kakas rikolt.

ANTINEKROLÓG

Szerdahelyi hol van, hol van?
Látom az égen, a Holdban.

Álmélkodik a Szaturnusz:
„Miért búsulsz, miért búsulsz?”

Nevet Vénusz: „A Mindenség
Szerdahelyivel milyen szép!”

Kigyúl a Nap: „Itt van végre,
a Földről felszállt az égre.”

József Attila azt kérdi:
„Ki fog énrólam beszélni?”

Írásai tiltakoznak:
„Ne higgyétek őt halottnak!”

                  …

A halálom nem érdekel,
nincs vele semmi dolgom.
Halála kőnehéz teher.
Míg élek, súlyát hordom.

HÁROM MONDAT

Szerda volt. A vonat helyi.
Messzire ment Szerdahelyi.

HAJLÉKTALAN MIATYÁNK

Mindennapi kenyerünket
ne holnap ne holnapután
mi erre gondolunk reggel
és délelőtt és délután

Mikor jön az áldott este
álomba zuhanunk sután
ki tudja gáz végez velünk
mi a neve talán bután

Kemény a jég hideg a hó
bőrömig ázott a ruhám
Miatyánk mikor érkezel
ne holnap ne holnapután

KÉRDÉS ÉJSZAKA

Hol van apám, ki egyedül
örült köztünk az orgonáknak?
Keresgélek köröskörül,
milyen angyalok orgonálnak?

Vagy hegedű szól? Hallgatok.
Egy régi szó kell: horkolának.
Kigyúlnak fent a csillagok.
Ki örül most az orgonáknak?

1959. SZEPTEMBER 11.

Szétnyílott a Földnek burka.
Ott pihent Bölöni Gyurka.

BÚCSÚ

Halál Néne innét kihajt.
Ne csapjatok értem ricsajt.

EGY RÉGI VERSRE EMLÉKEZVE

egy fölkelő népet,
vakságból ébredőt,
még látni kéne itt
a végső perc előtt.

KIÁLTÁS HELYETT

Tornanádaskán nincs óvónő.
„Túl sok a fekete gyerek!”
Szegény Hungary, szegény Borsod!
Kiabálok és kérdezek.

VÉGLEGES

Meghalok
reggelig.
„Mi történt?” –
kérdezik.
Nem tudom,
hol leszek?
Ma este
elmegyek.

Mert ennek
vége lesz.
Pont ide,
végleges.

ÚJ KARINTHY VERS

Kicsi kunyhó, szerető szív,
messze égbolt, tiszta kék –
Fulladjon meg Orbán Viktor
lehetőleg máma még.

PILLANATKÉP

Egér szalad fenn a fán.
Macskák nézik mereven.
Ugornának is talán
keresztül az üvegen.

Üveg mögül nézik ők,
hogyan szalad fenn a fán.
Haragos egérevők,
ugornának is talán.

EMLÉKVERS, 2017. NOVEMBER 20.

Buchwald Jolán
aki nincs
drága kincs
húga után

ment tétován
drága kincs
aki nincs
Buchwald Jolán

VÁLASZTALANUL

Kabó, Negri,
mi lesz holnap?
Nem felelnek,
miákolnak.

SIN TENER RESPUESTA

Kabó, Negri,
¿hay un orden?
Me maullan,
no responden.

VERS A MAGÁNY ELLEN

Éva nincs, el kell viselnem.
Ki él, meditálhat sorsán.
De egy macska szeret engem,
éjszaka beszökne hozzám.

                  …

La vida sin Éva es ingrata.
Quien vive meditando puede seguir.
Pero quien me ama, es una gata,
por la noche a mi cama quiere venir.

JUAN MARSÉ

Fordításod megjelent.
De te nem vagy idelent.

            …

Hiába a reggel.
De az ember felkel.

            …

Álmomban átölelsz,
ilyenkor itt vagy, itt!
De ébredni minek,
mért élek holnapig?

ADY ENDRE ÜZENI

Még magasról nézvést
Megvolna az ország,
Vonák és Orbánok
Foldozzák, toldozzák.

2017. DECEMBER 31.

Szomorú szilveszter,
Éva hol van, hol van?
Keresem magamat,
keresem, ki voltam.

            …

Petárdák, petárdák,
szívbe szúró dárdák.

2018. JANUÁR 4.

Naponta veled álmodom,
mióta nem vagy itt.
Üres az ágy, üres az ágy.
Keresek valakit.

2018. JANUÁR 12.

Megint álmodtam veled.
Vége már sosem lesz!
Csak egyedül ébredek.
Fénykép lettél, kedves.

SEGESVÁR

Potomság! Szembeszállok!
A győzelem miénk lesz!
Kozáklándzsa kivégez.
Pusztuljatok, királyok!

JOLI

Agyam szavaid issza.
Álmomban se térsz vissza.

HORROR-ÁLOM

Túl sok horror-filmet nézek,
horror-álmot álmodom.
Kétségbeesve szorítom
hajnalig a vánkosom.

KÉTSOROS

Éva éjjel látogat,
elrabolja álmomat.

EGYÜTTLÉT

Macskáimat szeretem,
itatom és etetem,
miákolnak énnekem.

UTÁNZAT NICOLÁS GUILLÉN VERSÉRE

Te, ki Magyarhont elhagytad,
felelj nekem,
zöldebb zöldet, kéklőbb kéket
más földeken,
szebb Balatont látsz-e másutt?
Felelj nekem.

Te, aki nyelved sem őrzöd,
felelj nekem,
a velt, a jút mormolod majd
nehézkesen,
hogyan élhetsz szavak nélkül?
Felelj nekem.

Te, aki földed itt hagytad,
felelj nekem,
a temetőt, hol a sírban
apád pihen,
csontjaid hol nyugszanak majd?
Felelj nekem.

Jaj, felelj, te szerencsétlen,
felelj nekem,
zöldebb zöldet, kéklőbb kéket
más földeken,
szebb Balatont látsz-e másutt?
Felelj nekem.

ÖNARCKÉP 2

Versben vagyok bátor,
gyámoltalan másképp.
Tükörbe ha nézek,
jó volna egy más kép.

KÉRDÉS 4

Örültem, hogy megértesz, rám nevetsz,
a gondjaidat megosztod velem,
de amióta nem vagy, mint a hólé,
szívemből kicsurgott a szerelem.

Szívemből kicsurgott a szerelem,
kopár földdé lett, kegyetlen vidék,
ha kel a Nap, már nem nekem ragyog,
mit ér az ember, ha szíve kiég?

UTOLSÓ VERS

Hányszor álmodom még ezt, Uramisten?
Éva itt van, Éva itt van velem.
Szólít, nevet rám, és visszatér minden.
Legyőzi a halált a szerelem.

ISBN 978-615-5357-10-7
ISSN 0866-4420

Felelős kiadó: Simor András

BadóStudio & Print Bt. - 2019
Felelős vezető: Badóné Szebeni Zsuzsanna

Felelős szerkesztő: Simor András

72 old., 300 Ft

Terjeszti a Könyvtárellátó Közhasznú Társaság